Facebook เชื่อมสมองคนกับคอมพิวเตอร์ได้แล้ว
เมื่อคืนนี้ Building 8 หน่วยงานวิจัยลับของ Facebook เปิดตัวเป็นครั้งแรกในงาน F8 มีหลายเรื่องน่าสนใจที่เขากำลังวิจัยอยู่ แต่มีวิดีโอหนึ่งในการบรรยายที่ทำคนว้าวไปทั้งโลก คือ การพิมพ์โดยใช้สมองสั่งงานโดยตรง!
20 เม.ย. 2560

เมื่อคืนนี้ Building 8 หน่วยงานวิจัยลับของ Facebook เปิดตัวเป็นครั้งแรกในงาน F8 มีหลายเรื่องน่าสนใจที่เขากำลังวิจัยอยู่ แต่มีวิดีโอหนึ่งในการบรรยายที่ทำคนว้าวไปทั้งโลก คือ การพิมพ์โดยใช้สมองสั่งงานโดยตรง!
Building 8 เป็นหน่วยงานที่ Facebook ตั้งขึ้นมาเพื่อวิจัยเทคโนโลยีในอนาคต โดยดึงตัวผู้เชี่ยวชาญมาจากสาขาต่างๆ เช่น Regina Dugan ผู้เชี่ยวชาญด้านประสาทวิทยา ก็ถูกดึงตัวมาจาก Google
หน่วยงานนี้กำลังวิจัยเรื่องอนาคตที่น่าสนใจหลายเรื่องเช่น
- การทำให้ทุกคนเชื่อมต่ออินเตอร์เน็ต โดยใช้เทคโนโลยีใหม่เรียกว่า คลื่นมิลลิเมตร ที่จะส่งคลื่นไปได้ไกลมาก อนาคตคนอาจจะไม่จำเป็นต้องใช้บริการจากค่ายมือถือ
- การใช้เทคโนโลยี Augmented Reality ในชีวิตจริง เช่น ใส่แว่นตาเพื่อ สแกนคนในห้องประชุมว่าคนนี้ชื่ออะไร มี profile อย่างไร หรือ แม้แต่วินิจฉัยโรคเบื้องต้นด้วยแว่นตา
แต่เรื่องที่พีคสุดของงานน่าจะเป็นเรื่องนี้..
สมองมี 86,000 ล้านนิวรอน (นิวรอนคือเซลล์ของระบบประสาท สื่อสารกันด้วยไฟฟ้า เป็นโครงข่ายเหมือนใยแมงมุม)
และสมองจะมีความเร็วเทียบเท่ากับ 1 Terabyte ต่อวินาที หรือข้อมูลหนัง HD 40 เรื่องต่อวินาที
แต่การพูดของคนเราช้ากว่าการประมวลผลของสมองมาก เปรียบเหมือนโมเด็มในยุค 1980 ทำให้บ่อยครั้งที่เราจะเห็นบางคนพูดไม่ทันความคิด
นี่จึงเป็นเหตุผลว่าทำไมเราชอบนักเขียน หรือนักกวี เพราะเขาสามารถทำให้ความคิดสื่อผ่านออกมาเป็นคำพูดได้ดีขึ้นอีกนิด
แล้วจะเป็นอย่างไรถ้าเราพิมพ์ได้โดยไม่ต้องใช้มือ ไม่ต้องพูด แต่เราสามารถพิมพ์โดยตรงได้จากสมอง
ตอนนี้ Facebook ทำได้แล้ว โดยสามารถพิมพ์ได้ 8 คำต่อนาที แต่ยังเป็นความเร็ว 1 ใน 3 ของความเร็วปกติจากการพิมพ์โดยใช้มือ
แต่เป้าหมายของ Facebook คือจะพัฒนาให้ได้ 100 คำต่อนาที หรือเป็น 5 เท่าของความเร็วการพิมพ์โดยมือ
ถึงตอนนั้นเราไม่ต้องพูดไม่ต้องเคลื่อนไหว คอมพิวเตอร์ก็สั่งงานโดยตรงได้จากสมองของเรา
นอกจากการพิมพ์แล้ว Facebook กำลังพัฒนาเรื่องการฟังอีกด้วย
คนไม่จำเป็นต้องฟังจากทางหูอย่างเดียว
แต่จะสามารถฟังด้วยผิวหนัง คนเรามีพื้นที่ผิวหนังมากถึง 2 ตารางเมตร
การฟังผ่านผิวหนังอย่างน้อยจะช่วยคน หูหนวก ตาบอด ให้เข้าใจโลกภายนอกได้เหมือนคนปกติ
และการพิมพ์โดยตรงจากสมอง อย่างน้อยก็ช่วยคนเป็นใบ้ เป็นอัมพาต ให้สื่อสารกับโลกภายนอก
มาร์ค ซัคเคอร์เบิร์กกล่าวว่า ถึงแม้ตอนนี้การพิมพ์โดยตรงจากสมองจะไม่เร็วเท่ากับนิ้วมือ
แต่แค่การสั่งงานจากสมองโดยตรงว่า “ใช่” หรือ “ไม่ใช่” (คล้ายกดปุ่ม OK หรือ CANCEL ในเมาส์) ก็สามารถที่จะเปลี่ยนวิธีการสื่อสารแบบเดิมของโลกได้แล้ว
โลกอนาคตกำลังเปลี่ยนไปเร็วกว่าที่ทุกคนคิด
โทรศัพท์มือถือในอนาคต อาจจะเป็นเหมือนกล้องฟิล์มในวันนี้
และอนาคตอาจจะไม่ใช่สังคมก้มหน้าแล้ว เพราะเราไม่จำเป็นต้องพิมพ์อีกต่อไป..